LT Europos Sąjungos oficialusis leidinys C 155/11

Pakeitimo paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 155/10

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„ΞΗΡΑ ΣΥΚΑ ΤΑΞΙΑΡΧΗ“ (XIRA SYKA TAXIARCHI)

EB Nr.: EL-PDO-0005-0790-23.09.2009

SGN ( ) SKVN ( X )

1. Pavadinimas:

„Ξηρά Σύκα Ταξιάρχη“ (Xira Syka Taxiarchi)

2. Valstybė narė arba trečioji šalis:

Graikija

3. Žemės ūkio produkto ar maisto produkto aprašymas:

3.1. Produkto tipas:

1.6 klasė. Švieži ar perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas:

„Xira Syka Taxiarchi“ yra džiovintos Smirnos veislės figos (Ficus carica). Figos yra gelsvos spalvos, malonaus kvapo ir saldaus skonio.

Specifinės „Xira Syka Taxiarchi“ savybės, nustatytos atliekant laboratorinius tyrimus akredituotose laboratorijose, yra šios:

Vaisiai – su plona odele ir medaus konsistencijos minkštimu

Spalva – gelsva, tolygi

Kvapas – malonus, saldus

Skonis – saldus, sultingas

Dydis – kilogramą sudaro 45–55 vaisiai

Maistinių medžiagų kiekis 100 g: Baltymų – ne mažiau kaip 3,0 g Cukraus – ne mažiau kaip 55 g Sacharozės – ne mažiau kaip 0,6 g Maistinių skaidulų – 3–5 g

Drėgnis – ne didesnis kaip 19 %

3.3. Žaliavos (taikoma tik perdirbtiems produktams):

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

Visi „Xira Syka Taxiarchi“ kilmės vietos nuoroda ženklinamų figų auginimo, apdorojimo ir perdirbimo veiksmai turi būti atliekami nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės:

„Xira Syka Taxiarchi“ turi būti pakuojamos nustatytoje geografinėje vietovėje, nes vaisių odelė labai plona, todėl būtina du kartus atlikti dezinsekciją: pirmą kartą išdžiovinus figas ir prieš pakuojant, o antrą – po galutinio pakavimo, siekiant išvengti vabzdžių, kurie galėtų labai pabloginti „Xira Syka Taxiarchi“ kokybę. Leidus „Xira Syka Taxiarchi“ pakuoti kitur nei nustatytoje geografinėje vietovėje gali kilti pavojus, kad antroji dezinsekcija nebūtų atlikta arba būtų atlikta netinkamai, dėl ko nukentėtų produkto kokybė ir geras vardas.

3.7. Specialios ženklinimo etiketėmis taisyklės:

—

4. Glaustas geografinės vietovės apibūdinimas:

Figos auginamos vien tik geografinėje vietovėje, kuriai priklauso Taksiarchio, Neos Pirgo, Agios Georgijo, Orėjų, Istiėjos, Kamarijos ir Kastanjotisos savivaldybės Eubojos šiaurėje. „Taxiarchi“ figų auginimo regioną iš trijų pusių supa šiaurės Eubojos kalnai, o iš ketvirtosios – jūra, todėl regiono mikroklimatas yra unikalus.

5. Ryšys su geografine vietove:

5.1. Geografinės vietovės ypatumai:

Dirvožemis

Šiaurės Eubojoje, o ypač nustatytoje geografinėje vietovėje, dirvožemis yra smėlingas, molingas ir dumblinas, vidutiniškai šarminis, jame daug kalcio ir mažai arba gana nedaug organinių medžiagų.

Klimatas

Švelnus ir sausas Viduržemio jūros pietinei pakrantei būdingas klimatas, kuriam teigiamą įtaką daro netoliese esantys kalnai, geografinis išsidėstymas ir Egėjo jūros brizas. Regionas labai saulėtas, ypač pavasarį ir vasarą, kai figos noksta.

Žmogiškasis veiksnys

Galutinei produkto kokybei vienodai svarbūs ir neatsiejami gamtos veiksniai, ir augintojų indėlis. Augintojų indėlis – tai pirmiausia ilgametė figų auginimo patirtis, specifinių auginimo technologijų, kuriomis prisidedama prie tinkamos kokybės vaisių, naudojimas, pastangos auginti ir išsaugoti konkretų produktą. Specifinės auginimo technologijos yra šios:

— Genėjimas. Genima gruodžio–sausio mėn., tikslas – suteikti medžiams formą, skatinti naują augmeniją ir užtikrinti, kad apatinė vainiko dalis gautų pakankamai saulės ir būtų pakankamai vėdinama. Genima pjaunant įstrižai ir pašalinant sausas bei susipynusias šakas, taip pat smulkias šakeles, kad medis išliktų kuo geresnės būklės.

— Figų nokimas ant medžio. Augintojai leidžia figoms visiškai sunokti ant medžio, kol jos pačios sukrenta į ant žemės patiestus tinklus.

— Apdulkinimas. Į kiekvieną figmedį augintojas įkelia plastikinį tinklelį su 5–7 laukinėmis figomis. Laukinių figų viduje esančios suaugusios figų vapsvų patelės iš laukinių figų per ostiolę patenka į moteriškąsias figas. Taip vabzdys vyriškųjų medžių žiedadulkes perneša į moteriškuosius žiedus. Vyriškąsias (laukines) figas augintojai skina pavakaryje, kad galėtų jas padėti figmedžių sode vakare arba anksti ryte, prieš patekant saulei, nes vabzdžiai aktyviausi būna rytais, todėl tai yra geriausias figų apdulkinimo metas.

— Natūralus džiovinimas saulėje.

5.2. Produkto ypatumai:

„Xira Syka Taxiarchi“ produkto ypatumai susiję su natūraliu džiovinimu saulėje, ypač saldžiu jų skoniu ir vaisių dydžiu. „Xira Syka Taxiarchi“ spalva yra tolygi ir gelsva, vaisių odelė plona, minkštimas medaus konsistencijos, kvapas malonus, o skonis – saldus. Figos didelės, kilogramą sudaro 45–55 vaisiai.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Charakteringa Smirnos figų veislė, kuri auginama beveik vien tik Eubojos šiaurėje, yra viena iš lengviausiai pasaulyje atpažįstamų figų veislių. Prie vietinės veislės dominavimo ir jos derliaus pastovumo labiausiai prisidėjo Šiaurės Eubojos klimato ir dirvožemio sąlygų derinys.

Cheminė dirvožemio sudėtis yra svarbiausias figų kokybės ir „Xira Syka Taxiarchi“ organoleptinių savybių veiksnys. Įrodyta, kad dėl didelio kalcio kiekio nustatytos geografinės vietovės dirvožemyje labai sumažėja nudegimų dėl saulės ir ostiolės plyšimo rizika. Todėl šiame dirvožemyje auginamos „Xira Syka Taxiarchi“ yra puikios kokybės.

Kalbant apie klimatą, Šiaurės Eubojoje labai saulėta, o temperatūra per metus svyruoja nedaug, ypač figų nokimo laikotarpiu, kai vystosi jų organoleptinės savybės. Didelis regiono saulėtumas ir tai, kad figmedžiai sodinami ant saulėtų šlaitų, sudaro sąlygas dideliam cukraus kiekiui figose susidaryti. Didžiausias cukraus kiekis pasiekiamas dėl to, kad augintojai leidžia figoms visiškai sunokti ant medžio, kol jos pačios sukrenta į ant žemės patiestus tinklus. Dėl šio unikalaus įvairių veiksnių derinio „Xira Syka Taxiarchi“ yra ypatingai saldaus skonio – tuo ši veislė garsiausia.

Nustatytoje geografinėje vietovėje figmedžiai sodinami ant neaukštų kalnų šlaitų, kur dažnai pučia stiprūs vėjai. Dėl šios priežasties ir dėl to, kad rūpestingai genėdami medžius augintojai suteikia jiems formą, medžiai labai gerai vėdinami, juose nesivysto grybelis ir jų nepuola vabzdžiai kenkėjai. Be to, augintojams genint figmedžius stiprinama jų sveikata, todėl vaisiai užauga dideli.

Nuolat drėkinant figmedžių sodus, medžiams nepritrūksta vandens svarbiais augimo etapais, prisidedama prie derlingumo ir išauginami didesni vaisiai.

Figas natūraliai džiovinant saulėje, jos palaipsniui netenka drėgmės, tačiau nepraranda šilumai neatsparių lakiųjų junginių, nuo kurių priklauso joms būdingas kvapas ir atsiranda ypatingas „Xira Syka Taxiarchi“ kvapas.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://www.minagric.gr/greek/data/Προδιαγραφές%20Προϊόντος%20ΞΗΡΑ%20ΣΥΚΑ%20ΤΑΞΙΑΡΧΗ.doc

(1) OL L 93, 2006 3 31, p. 12.